Aquesta setmana arranca ‘Eliescola de Famílies’
23 de octubre de 2023

El programa ELIESCOLA, l'escola pròpia de les famílies del municipi de l'Eliana, torna aquest nou curs escolar 2023/2024 amb un ampli programa d'activitats que pretén oferir les eines necessàries als pares i mares per a poder desenvolupar un espai segur en la llar, resolució de conflictes, comunicació, trencar amb estereotips, conéixer la realitat dels fills i filles, estar al dia en temes com xarxes socials o com utilitzar adequadament el mòbil.

Així, arrancarà el dijous 26 amb la xarrada ‘Famílies perfectes... famílies reals?’ en la qual s'abordaran les expectatives sobre com ser pares i mares, es treballarà el vincle cap als fills i filles, com tindre una adequada afecció i gestió emocional, així com fomentar l'autocura dels progenitors. Les persones interessades a participar poden fer-ho a través d’inscripció en el formulari.

Les formacions seran mensuals, gratuïtes, comptaran amb servei de ‘canguroteca’ i s'estendran fins al pròxim mes de maig. Així mateix, diverses sessions comptaran amb professionals de diferents associacions especialitzades, com ara: el Centre Dona de Yátova, la Guàrdia Civil o la Fundació Adsis.

L'edil d'Educació i Polítiques Socials, Eva Santafé, ha recordat que aquest serà el tercer curs d'una iniciativa que busca ajudar les famílies a educar els seus fills davant els nous reptes socials així com crear un espai de diàleg on intercanviar experiències.